Det er ikke lenge siden trådløse modeller var mer risikable å satse på. Bluetooth-teknologien var begrenset og støtte for overføring av høykvalitetslyd var mangelvare på trådløssiden – i motsetning til om man brukte kabel. Ting har heldigvis forandret seg.
Mange av modellene i denne guiden har en rekke avanserte funksjoner innebygget, inkludert handsfree-støtte, aktiv støydemping og støtte for overføring av høyoppløselig lyd. Hvis du utelukkende er interessert i den aller beste lydkvaliteten, ikke alt annet fiksfakseri, så er det modeller som Bowers & Wilkins PI7 som gjelder. Allroundere som Sony WF-1000XM4 gir deg imidlertid en bedre totalpakke.
De beste helt trådløse øreproppene i 2022 representerer noe av det mest avanserte innen dagens lydteknologi. De senere årene har også de trådløse proppene (i de fleste tilfeller) lagt seg på et kvalitetsnivå som matcher de kablede. Mange av øreproppene på denne listen klarer til og med å tukte noen av de beste hodetelefonene når det gjelder lydkvalitet – og siden vi kun snakker trådløst her, så er ikke det noe å kimse av.
Det helt kabelfrie designet gjør disse modellene både hendige og allsidige. De passer gjerne til de fleste bruksområder, siden man ikke trenger å holde styr på kabler som henger og slenger. Det eneste man må passe på er at ikke proppene faller ut, eller at man på annet vis mister dem. De er små, og henger ikke sammen. Dermed kan uhell forekomme.